钦定古今图书集成/明伦汇编/官常典/第138卷 > 夙沙氏
## 钦定古今图书集成/明伦汇编/官常典/第138卷 > 夙沙氏

《炎帝》时，夙沙民攻其君而来归。

按《汲冢周书》，“大臣有锢职，哗诛者危。”昔者质沙三卿，
朝而无礼，君怒而久拘之，哗而弗加。哗卿谋变，质沙
以亡。

〈注〉有三卿，诸侯可知也。

按《外纪》：“炎帝之世，诸侯夙沙氏叛，不用帝命，其臣箕
文谏而被杀。炎帝益修厥德，夙沙之民自攻其君，杀
之而来归其地。于是南至交趾，北至幽都，东至旸谷，
西至三危，莫不从其化也。”

按《路史》：“炎帝魁之立祗修，自勤质沙氏始叛，其大臣
锢职而哗诛，临之以罪而弗服。其臣箕文谏之不听，
杀之三卿。朝而无礼，怒而拘焉。哗而弗加哗卿。”质
沙之民自攻其主以归。

〈注〉质沙，炎帝时诸侯者也。《世本》《世纪》皆作“夙沙”，亦见《英贤录》。《文子》作“宿沙”，云：“宿沙民自攻其君，归神农氏。”《说苑》《淮南子》：尹逸告成王曰：“桀、纣之臣反仇桀、纣而臣汤、武，夙沙之民自攻其主而归神农。”《吕览》亦以为归神农，此特谓炎帝尔。《世本》《唐韵》等言：风沙氏煮海为盐，以为炎帝之诸侯。今安邑东南十里有盐宗庙。《吕枕》云：“宿沙氏煮盐之神，谓之盐宗，尊之也。”或以为灵公之臣夙沙卫，非也。齐多此姓，其后尔。